b"\n_START_ARTICLE_\nSclavie\n_START_SECTION_\nSclavia \xc3\xaen antichitate\n_START_PARAGRAPH_\nPrimele documente care atest\xc4\x83 prezen\xc8\x9ba sclaviei \xc3\xaentr-o mare civiliza\xc8\x9bie sunt cele din Sumeria (Mesopotamia), \xc3\xaens\xc4\x83 \xc3\xaentr-o form\xc4\x83 limitat\xc4\x83. \xc3\x8en Egiptul Antic, mai ales \xc3\xaen perioada Imperiului Nou, un anumit num\xc4\x83r de sclavi caracteriza o anumit\xc4\x83 importan\xc8\x9b\xc4\x83 social\xc4\x83. Cei mai mul\xc8\x9bi indivizi deveneau sclavi \xc3\xaen urma captur\xc4\x83rii lor \xc3\xaen timpul r\xc4\x83zboaielor sau prin r\xc4\x83pire._NEWLINE_Sclavia ca practic\xc4\x83 social\xc4\x83 \xc8\x99i economic\xc4\x83 s-a dezvoltat \xc3\xaen antichitatea greco-roman\xc4\x83. Grecia \xc8\x99i Roma antice erau ambele societ\xc4\x83\xc8\x9bi sclavagiste. Statutul social \xc8\x99i rolul sclavilor era considerat inferior sau chiar inexistent \xc3\xaen rela\xc8\x9bia cu o persoan\xc4\x83 liber\xc4\x83. \xc3\x8en societatea antic\xc4\x83 greceasc\xc4\x83, sclavia era fundamentat\xc4\x83 din punct de vedere filozofic. Aristotel vedea sclavia ca o garan\xc8\x9bie indispensabil\xc4\x83 a oamenilor liberi de a-si putea dedica timpul politicii \xc8\x99i bunei guvern\xc4\x83ri a cet\xc4\x83\xc8\x9bii. \xc3\x8entre secolele V \xc3\xae.Hr. \xc8\x99i I d.Hr. sclavia roman\xc4\x83 a cunoscut o perioad\xc4\x83 de puternic\xc4\x83 intensificare \xc8\x99i extindere. Victoriile \xc8\x99i cuceririle Romei au dus la un influx stabil de sclavi, iar sclavia a afectat toate nivelele societ\xc4\x83\xc8\x9bii. O consecin\xc8\x9b\xc4\x83 a acestui fapt a fost alungarea micilor fermieri \xc8\x99i a muncitorilor liberi de pe teritoriile lor, cre\xc3\xa2ndu-se astfel o mas\xc4\x83 urban\xc4\x83 nemuncitoare. \xc3\x8en perioada imperial\xc4\x83, condi\xc8\x9biile de munc\xc4\x83 pentru sclavi s-au \xc3\xaembun\xc4\x83t\xc4\x83\xc8\x9bit treptat, \xc3\xaencurajate de ideile primilor cre\xc8\x99tini._NEWLINE_\xc3\x8en Europa, sclavia a cunoscut un declin foarte lent \xc3\xaen Evul Mediu,dar a fost \xc3\xaenlocuit\xc4\x83 treptat de feudalism. Acest regim politic era caracterizat prin proprietatea nobiliar\xc4\x83 asupra p\xc4\x83m\xc3\xa2ntului \xc8\x99i, par\xc8\x9bial, asupra \xc8\x9b\xc4\x83ranilor. Sclavia a reap\xc4\x83rut pe o scar\xc4\x83 larg\xc4\x83, dup\xc4\x83 modelul roman, \xc3\xaen lumea musulman\xc4\x83 \xc8\x99i \xc3\xaen Bizan\xc8\x9b. La sf\xc3\xa2r\xc8\x99itul secolului al XV-lea, \xc3\xaens\xc4\x83, sclavia era aproape eradicat\xc4\x83 \xc3\xaen Europa.\n_START_SECTION_\nComer\xc8\x9bul negru\n_START_PARAGRAPH_\nOdat\xc4\x83 cu descoperirea \xc8\x99i cucerirea Americii, europenii aveau nevoie de m\xc3\xa2n\xc4\x83 de lucru ieftin\xc4\x83. La \xc3\xaenceput, au fost \xc3\xaenrobite a\xc8\x99ez\xc4\x83rile indigene americane, \xc3\xaens\xc4\x83 legisla\xc8\x9bia spaniol\xc4\x83 a interzis cur\xc3\xa2nd aceast\xc4\x83 practic\xc4\x83. Acest lucru a determinat importarea sclavilor africani, care aveau o rezisten\xc8\x9b\xc4\x83 fizic\xc4\x83 mai mare, \xc8\x99i care proveneau din societ\xc4\x83\xc8\x9bi care \xc3\xaen plus acceptau, practicau \xc8\x99i men\xc8\x9bineau ele \xc3\xaensele sclavia; astfel, se apreciaz\xc4\x83 c\xc4\x83 mai pu\xc8\x9bin de 2% dintre sclavii negri adu\xc8\x99i \xc3\xaen Americi pe toat\xc4\x83 perioada comer\xc8\x9bului cu sclavi negri au fost indivizi captura\xc8\x9bi de c\xc4\x83tre europeni, \xc3\xaen timp ce 98 la sut\xc4\x83 dintre ei erau sclavi negri cump\xc4\x83ra\xc8\x9bi de la proprietari de sclavi negri . \xc3\x8encep\xc3\xa2nd cu secolul al XVI-lea, cererea continu\xc4\x83 de m\xc3\xa2n\xc4\x83 de lucru \xc3\xaen America a f\xc4\x83cut din comer\xc8\x9bul cu sclavi (comer\xc8\x9bul negru) din Africa de Vest o afacere profitabil\xc4\x83. P\xc3\xa2n\xc4\x83 \xc3\xaen secolul al XVII-lea s-a \xc3\xaenregistrat o cre\xc8\x99tere major\xc4\x83 \xc3\xaen num\xc4\x83rul de sclavi, datorit\xc4\x83 importan\xc8\x9bei acestora pe planta\xc8\x9biile agricole de mare \xc3\xaentindere din America de Nord, de Sud \xc8\x99i Caraibe. Aceast\xc4\x83 dezvoltare a comer\xc8\x9bului negru a fost \xc3\xaenso\xc8\x9bit\xc4\x83, \xc3\xaen cele mai multe cazuri, de un puternic sentiment rasist: negrii erau considera\xc8\x9bi fiin\xc8\x9be inferioare, f\xc4\x83r\xc4\x83 drepturi, din punct de vedere juridic, simple obiecte \xc8\x99i erau compara\xc8\x9bi adeseori cu animalele; devenise un obicei s\xc4\x83 fie exploata\xc8\x9bi la maxim \xc3\xaen condi\xc8\x9bii severe p\xc3\xa2n\xc4\x83 la moarte. Sursa de sclavi era Africa, iar Insula Gor\xc3\xa9e, din largul coastei actualulei capitale senegaleze Dakar, (colonie francez\xc4\x83) era locul unde se realiza efectiv comer\xc8\x9bul cu sclavi._NEWLINE_Analog, arabii continuau s\xc4\x83 exercite un trafic intens de sclavi africani, pe rute prin Sahara sau pe coasta oriental\xc4\x83 a Africii, \xc3\xaen special prin insula Zanzibar. Acest tip de comer\xc8\x9b s-a desf\xc4\x83\xc8\x99urat \xc3\xaentre secolele VII \xc8\x99i XX \xc8\x99i a atins propor\xc8\x9bii similare cu cel practicat de europeni. Acest fapt a dus la reac\xc8\x9bii uneori extreme din partea triburilor negroide, care ini\xc8\x9bial s-au refugiat din fa\xc8\x9ba arabilor \xc3\xaen c\xc4\x83utare de sclavi, migr\xc3\xa2nd \xc3\xaenspre sudul \xc8\x99i interiorul continentului, cum este cazul, de exemplu, cu popula\xc8\x9bia sara, care a fugit din bazinul superior al Nilului \xc3\xaen sudul Ciadului, \xc3\xaens\xc4\x83 constat\xc3\xa2nd c\xc4\x83 nu scap\xc4\x83 nici a\xc8\x99a de statutul de h\xc4\x83itui\xc8\x9bi, ace\xc8\x99tia au \xc3\xaenceput s\xc4\x83 practice mutilarea femeilor prin ceea ce este cunoscut \xc3\xaen etnografia continentului negru ca \xe2\x80\x9ediscuri labiale\xe2\x80\x9d. Aceast\xc4\x83 metod\xc4\x83 avea rolul de a face femeile neatractive pentru arabii afla\xc8\x9bi mereu \xc3\xaen c\xc4\x83utare de \xe2\x80\x9ecarne t\xc3\xa2n\xc4\x83r\xc4\x83\xe2\x80\x9d pentru haremurile califatului . Dar arabii nu capturau negrii doar pentru delicii sexuale, ei utiliz\xc3\xa2ndu-i \xc8\x99i pentru munca \xc3\xaen robie, a\xc8\x99a cum se \xc8\x99tie, de exemplu, din episodul revoltelor negrilor din Irak (868 - 883 e.n.; \xc3\xaens\xc4\x83 negrii a fost utiliza\xc8\x9bi ca sclavi \xc3\xaen minerit, agricultur\xc4\x83, armat\xc4\x83 \xc8\x99i ca sclavi casnici din chiar primele ceasuri ale cuceririi arabe \xc3\xaen Africa de nord), unde ace\xc8\x99tia erau exploata\xc8\x9bi pentru asanarea sudului \xc8\x9b\xc4\x83rii \xc8\x99i munca de construc\xc8\x9bie a sistemelor de iriga\xc8\x9bii.\n_START_SECTION_\nSclavia \xc3\xaen \xc8\x9a\xc4\x83rile Rom\xc3\xa2ne\n_START_PARAGRAPH_\nPrimele atest\xc4\x83ri ale prezen\xc8\x9bei romilor \xc3\xaen principatele rom\xc3\xa2ne\xc8\x99ti Moldova (1414) \xc8\x99i Muntenia (1385) sunt documente \xc3\xaen care ei sunt enumera\xc8\x9bi ca bunuri ale unor m\xc4\x83n\xc4\x83stiri. Dup\xc4\x83 \xc3\xaenfr\xc3\xa2ngerile suferite \xc3\xaen fa\xc8\x9ba Imperiului Otoman, via\xc8\x9ba social\xc4\x83 \xc8\x99i economic\xc4\x83 s-a schimbat, societatea or\xc4\x83\xc8\x99eneasc\xc4\x83 s-a divizat \xc3\xaen bresle me\xc8\x99te\xc8\x99ug\xc4\x83re\xc8\x99ti iar num\xc4\x83rul sclavilor de etnie rom\xc4\x83 a crescut prin transformarea \xc8\x9b\xc4\x83ranilor \xc3\xaen iobagi. Rromii erau privi\xc8\x9bi ca me\xc8\x99te\xc8\x99ugari pricepu\xc8\x9bi \xc3\xaen prelucrarea lemnului \xc8\x99i aveau o mare valoare economic\xc4\x83. \xc3\x8en func\xc8\x9bie de mai multe criterii, \xc8\x9biganii se \xc3\xaemp\xc4\x83r\xc8\x9beau \xc3\xaen \xc8\x9bigani de cas\xc4\x83 sau de ogor \xc8\x99i, respectiv, domne\xc8\x99ti, boiere\xc8\x99ti sau m\xc4\x83n\xc4\x83stire\xc8\x99ti._NEWLINE_P\xc3\xa2n\xc4\x83 \xc3\xaen secolul al XVI-lea, termenii de \xe2\x80\x9erob\xe2\x80\x9d si \xe2\x80\x9e\xc8\x9bigan\xe2\x80\x9d erau sinonimi cu \xe2\x80\x9esclav\xe2\x80\x9d. Sclavii se puteau c\xc4\x83s\xc4\x83tori doar cu consim\xc8\x9b\xc4\x83m\xc3\xa2ntul st\xc4\x83p\xc3\xa2nului. Dac\xc4\x83 cei doi so\xc8\x9bi aveau st\xc4\x83p\xc3\xa2ni diferi\xc8\x9bi, consim\xc8\x9b\xc4\x83m\xc3\xa2ntul ambilor st\xc4\x83p\xc3\xa2ni era necesar, \xc3\xaen caz contrar ei erau desp\xc4\x83r\xc8\x9bi\xc8\x9bi \xc8\x99i copiii lor \xc3\xaemp\xc4\x83r\xc8\x9bi\xc8\x9bi \xc3\xaentre st\xc4\x83p\xc3\xa2ni. Abia \xc3\xaen secolul al XVIII-lea, c\xc4\x83s\xc4\x83toria a fost declarat\xc4\x83 indisolubil\xc4\x83, dar acest fapt era pur teoretic. \xc3\x8en cazuri excep\xc8\x9bionale un rob putea fi eliberat de st\xc4\x83p\xc3\xa2nul s\xc4\x83u, devenind rom\xc3\xa2n sau om liber._NEWLINE_Legile promulgate \xc3\xaen acea perioad\xc4\x83 f\xc4\x83ceau sclavia \xc8\x99i mai crud\xc4\x83; pedeapsa cu moartea era tot mai des \xc3\xaent\xc3\xa2lnit\xc4\x83. Conform unei legi din 1652 \xe2\x80\x9eun sclav care viola o femeie trebuia condamnat s\xc4\x83 fie ars de viu\xe2\x80\x9c. Legisla\xc8\x9bia era menit\xc4\x83 s\xc4\x83 \xc3\xaempiedice comer\xc8\x9bul cu sclavi. Singurul drept al unui sclav era cel la via\xc8\x9b\xc4\x83, st\xc4\x83p\xc3\xa2nul fiind deci obligat s\xc4\x83-l \xc8\x9bin\xc4\x83 \xc3\xaen via\xc8\x9b\xc4\x83. Felix Colson, secretar al consulului Fran\xc8\x9bei \xc3\xaen 1839, afirm\xc4\x83 \xc3\xaen studiul s\xc4\x83u Starea prezent\xc4\x83 \xc8\x99i viitorul Principatelor c\xc4\x83, \xe2\x80\x9ede\xc8\x99i se \xc3\xaent\xc3\xa2mpl\xc4\x83 frecvent, nici un boier nu a fost judecat pentru omor\xc3\xa2rea unui \xc8\x9bigan aflat \xc3\xaen posesia sa\xe2\x80\x9d. Un c\xc4\x83l\xc4\x83tor englez de la \xc3\xaenceputul secolului al XIX-lea atr\xc4\x83gea aten\xc8\x9bia c\xc4\x83 \xc3\xaen ciuda faptului c\xc4\x83 \xe2\x80\x9e\xc8\x9biganii alc\xc4\x83tuiesc o parte at\xc3\xa2t de \xc3\xaensemnat\xc4\x83 a comunit\xc4\x83\xc8\x9bii, ei sunt privi\xc8\x9bi cu cel mai mare dispre\xc8\x9b de ceilal\xc8\x9bi locuitori, care, \xc3\xaentr-adev\xc4\x83r, se poart\xc4\x83 cu ei pu\xc8\x9bin mai bine dec\xc3\xa2t cu animalele\xe2\x80\x9d._NEWLINE_\xc3\x8en Transilvania aflat\xc4\x83 sub domina\xc8\x9bie maghiar\xc4\x83, rromii primesc \xc3\xaen anii 1400 statutul de iobagi ai coroanei, \xc8\x99i anume, primesc dreptul de a umbla prin \xc8\x9bar\xc4\x83 \xc8\x99i de a poposi pe p\xc4\x83m\xc3\xa2nturile coroanei, autonomie intern\xc4\x83 a cetelor de rromi, toleran\xc8\x9b\xc4\x83 fa\xc8\x9b\xc4\x83 de ne-apartenen\xc8\x9ba la religia cre\xc8\x99tin\xc4\x83 \xc8\x99i absen\xc8\x9ba obliga\xc8\x9biilor militare. Rromii trebuiau s\xc4\x83 pl\xc4\x83teasc\xc4\x83 un anumit tribut coroanei, mai mic \xc3\xaens\xc4\x83 dec\xc3\xa2t popula\xc8\x9bia sedentar\xc4\x83. \xc3\x8en schimb, \xc3\xaen perioada habsburgic\xc4\x83, s-a ini\xc8\x9biat o politic\xc4\x83 de asimilare for\xc8\x9bat\xc4\x83, continuat\xc4\x83 ulterior de regimul comunist. Rromilor li s-a interzis s\xc4\x83 vorbeasc\xc4\x83 limba rromani \xc8\x99i s\xc4\x83 poarte costumele lor tradi\xc8\x9bionale.  \xc3\x8en plus ace\xc8\x99tia erau for\xc8\x9ba\xc8\x9bi s\xc4\x83 folosesasc\xc4\x83 termenul de Uj Magyar (maghiar nou) c\xc3\xa2nd se refereau la etnia lor._NEWLINE_Odat\xc4\x83 introdus\xc4\x83 economia de pia\xc8\x9b\xc4\x83 \xc3\xaen anii 1800, sclavii sunt exploata\xc8\x9bi \xc8\x99i mai mult ca \xc3\xaenainte. Felul cum erau trata\xc8\x9bi varia mult \xc8\x99i \xc3\xaen general ei erau la voia celui care \xc3\xaei avea \xc3\xaen proprietate. Importan\xc8\x9ba unui boier cre\xc8\x99tea odat\xc4\x83 cu num\xc4\x83rul de sclavi pe care \xc3\xaei de\xc8\x9binea. Codul penal muntenesc din 1818 con\xc8\x9binea articolul \xe2\x80\x9eTo\xc8\x9bi \xc8\x9biganii sunt n\xc4\x83scu\xc8\x9bi robi\xe2\x80\x9d \xc8\x99i \xe2\x80\x9e\xc8\x9biganii f\xc4\x83r\xc4\x83 st\xc4\x83p\xc3\xa2n sunt proprietatea statului\xe2\x80\x9d. M\xc4\x83rturiile lui Mihail Kog\xc4\x83lniceanu sau Colson din acea perioad\xc4\x83 sunt tulbur\xc4\x83toare._NEWLINE_Existau bine\xc3\xaen\xc8\x9beles \xc8\x99i cazuri rare \xc3\xaen care robii erau trata\xc8\x9bi omene\xc8\x99te de st\xc4\x83p\xc3\xa2nii lor. Un num\xc4\x83r mic de boieri, sim\xc8\x9bind vremurile \xc3\xaen schimbare, chiar \xc8\x99i-au eliberat robii.\n_START_SECTION_\nMi\xc8\x99c\xc4\x83rile aboli\xc8\x9bioniste\n_START_PARAGRAPH_\n\xc3\x8en secolul al XVIII-lea, opinia progresist\xc4\x83 din Europa s-a \xc3\xaentors \xc3\xaempotriva sclaviei, \xc3\xaens\xc4\x83 aceasta era ap\xc4\x83rat\xc4\x83 de puternice interese constitu\xc8\x9bionale. Mi\xc8\x99c\xc4\x83rile aboli\xc8\x9bioniste au ap\xc4\x83rut din dou\xc4\x83 principii fundamentale: r\xc4\x83sp\xc3\xa2ndirea noilor idealuri filozofice \xc8\x99i politice, dezvoltate din principiile Iluminismului, care culmineaz\xc4\x83 \xc3\xaen Declara\xc8\x9bia drepturilor omului \xc8\x99i ale cet\xc4\x83\xc8\x9beanului (1789) din cadrul Revolu\xc8\x9biei franceze, \xc8\x99i extinderea unui nou model economic ap\xc4\x83rut \xc3\xaen urma Revolu\xc8\x9biei industriale engleze, care a f\xc4\x83cut ca sistemul sclavagist s\xc4\x83 fie mai pu\xc8\x9bin rentabil ca sistemul de munc\xc4\x83 remunerat._NEWLINE_Conven\xc8\x9bia cu privire la Sclavie, semnat\xc4\x83 de Societatea Na\xc8\x9biunilor pe 25 septembrie 1926 (\xc3\xaen vigoare din 9 martie 1927) abole\xc8\x99te sclavia \xc8\x99i creeaz\xc4\x83 un mecanism interna\xc8\x9bional care urm\xc4\x83re\xc8\x99te aplicarea conven\xc8\x9biei. Na\xc8\x9biunile Unite, ca urma\xc8\x99 al Societ\xc4\x83\xc8\x9bii Na\xc8\x9biunilor, este chemat\xc4\x83 s\xc4\x83 aplice prevederile Conven\xc8\x9biei.\n_START_SECTION_\nFran\xc8\x9ba \xc8\x99i coloniile sale\n_START_PARAGRAPH_\n\xc3\x8en Fran\xc8\x9ba, articolul toate fiin\xc8\x9bele se nasc libere \xc8\x99i egale nu s-a aplicat la \xc3\xaenceput \xc3\xaen cazul sclavilor. Sclavii au ini\xc8\x9biat \xc3\xaen 1790 o serie de revolte \xc3\xaen colonia Saint Domingue, lucru care a condus la abolirea sclaviei prin 1793. \xc3\x8en 1794, Conven\xc8\x9bia Na\xc8\x9bional\xc4\x83 Francez\xc4\x83 confirm\xc4\x83 abolirea sclaviei, lucru care se aplic\xc4\x83 pentru toate coloniile. Napoleon I reinstaureaz\xc4\x83 sclavia \xc3\xaen 1802, reprim\xc3\xa2nd brutal toate \xc3\xaencerc\xc4\x83rile de rezisten\xc8\x9b\xc4\x83. C\xc3\xa2nd idealurile Revolu\xc8\x9biei Franceze s-au f\xc4\x83cut sim\xc8\x9bite \xc3\xaen Caraibe, sclavii condu\xc8\x99i de Toussaint L'Ouverture, Napoleon cel Negru, au \xc3\xaenfiin\xc8\x9bat o republic\xc4\x83 independent\xc4\x83 \xc3\xaen 1803 care avea s\xc4\x83 devin\xc4\x83 Haiti. Sclavia este abolit\xc4\x83 pentru totdeauna de A Doua Republic\xc4\x83 Francez\xc4\x83 \xc3\xaen 1848.\n_START_SECTION_\nImperiul Britanic\n_START_PARAGRAPH_\n\xc3\x8en 1772, printr-o hot\xc4\x83r\xc3\xa2re legislativ\xc4\x83, sclavia a fost interzis\xc4\x83 \xc3\xaen Anglia. Sclavia a continuat \xc3\xaens\xc4\x83 \xc3\xaen coloniile britanice din Marea Caraibelor, unde cultivarea trestiei de zah\xc4\x83r aducea mari profituri. \xc3\x8en anii 1780, William Wilberforce a \xc3\xaentreprins o campanie menit\xc4\x83 s\xc4\x83 pun\xc4\x83 cap\xc4\x83t comer\xc8\x9bului cu sclavi. Wilberforce a reu\xc8\x99it s\xc4\x83-i conving\xc4\x83 pe membrii parlamentului s\xc4\x83 interzic\xc4\x83 comer\xc8\x9bul cu sclavi \xc3\xaen Imperiul Britanic. Astfel, mai multe hot\xc4\x83r\xc3\xa2ri legislative succesive britanice (din 1807, 1827, 1833 \xc8\x99i 1834) declar\xc4\x83 abolirea c. Majoritatea \xc8\x9b\xc4\x83rilor europene, sub o puternic\xc4\x83 presiune britanic\xc4\x83, fac acela\xc8\x99i lucru \xc3\xaentre 1830 \xc8\x99i 1860.\n_START_SECTION_\nAmerica Latin\xc4\x83\n_START_PARAGRAPH_\n\xc3\x8en noile \xc8\x9b\xc4\x83ri independente din America latin\xc4\x83 abolirea se produce uneori \xc3\xaen cadrul procesului de dob\xc3\xa2ndire a independen\xc8\x9bei, alteori \xc3\xaen primii ani de independen\xc8\x9b\xc4\x83. Printre ultimele \xc8\x9b\xc4\x83ri care au abolit sclavia se num\xc4\x83r\xc4\x83 Cuba (colonie spaniol\xc4\x83), \xc3\xaen 1886, \xc8\x99i Brazilia \xc3\xaen 1888.\n_START_SECTION_\nSUA\n_START_PARAGRAPH_\n\xc3\x8en Statele Unite, sclavia a fost abolit\xc4\x83 \xc3\xaent\xc3\xa2i \xc3\xaen nordul industrial (lucru care a cauzat R\xc4\x83zboiul de secesiune), urm\xc3\xa2nd s\xc4\x83 fie eradicat\xc4\x83 \xc8\x99i \xc3\xaen sud p\xc3\xa2n\xc4\x83 \xc3\xaen 1868. \xc3\x8encep\xc3\xa2nd cu anii 1960, mi\xc8\x99carea de corectitudine politic\xc4\x83 din acea \xc8\x9bar\xc4\x83 promoveaz\xc4\x83 pentru descenden\xc8\x9bii sclavilor negri numele de afroamericani, sau african-americani; numele de \xe2\x80\x9enegri\xe2\x80\x9d continu\xc4\x83 s\xc4\x83 fie folosit.\n_START_SECTION_\nPrincipatele rom\xc3\xa2ne\n_START_PARAGRAPH_\nO nou\xc4\x83 genera\xc8\x9bie de rom\xc3\xa2ni \xc8\x99coli\xc8\x9bi \xc3\xaen vest a \xc3\xaenceput s\xc4\x83 \xc3\xaembr\xc4\x83\xc8\x9bi\xc8\x99eze opiniile progresiste ap\xc4\x83rute \xc3\xaen Europa. Vocile occidentalilor devin din ce \xc3\xaen ce mai pregnante, \xc8\x99i culmineaz\xc4\x83 prin memoriul elve\xc8\x9bianului Emile Kohly, care creeaz\xc4\x83 un puternic val anti-sclavagist. Sclavia \xc3\xaencepe s\xc4\x83 fie considerat\xc4\x83 o practic\xc4\x83 diabolic\xc4\x83 \xc8\x99i este abolit\xc4\x83 \xc3\xaen perioada 1843-1855. Ini\xc8\x9bial au fost elibera\xc8\x9bi peste un sfert de milion de sclavi. Mul\xc8\x9bi dintre ei au p\xc4\x83r\xc4\x83sit \xc8\x9bara, fiind antrena\xc8\x9bi \xc3\xaen decursul a c\xc3\xa2torva genera\xc8\x9bii \xc3\xaen cea de a treia mare migra\xc8\x9bie a rromilor (dup\xc4\x83 plecarea din India \xc3\xaen urm\xc4\x83 cu un mileniu \xc8\x99i migra\xc8\x9bia din Asia \xc3\xaen Europa).\n_START_SECTION_\nSclavia \xc3\xaen zilele noastre\n_START_PARAGRAPH_\n\xc3\x8en ciuda intr\xc4\x83rii \xc3\xaen vigoare a Conven\xc8\x9biei cu privire la sclavie \xc8\x99i a interzicerii oficiale \xc3\xaen aproape toate \xc8\x9b\xc4\x83rile, sclavia continu\xc4\x83 s\xc4\x83 existe pe scal\xc4\x83 mare, at\xc3\xa2t \xc3\xaen forma sa tradi\xc8\x9bional\xc4\x83, c\xc3\xa2t \xc8\x99i \xc3\xaen forma sa modern\xc4\x83._NEWLINE_Conform unui studiu publicat \xc3\xaen anul 2000 s-ar putea s\xc4\x83 mai existe, \xc3\xaenc\xc4\x83, 27 de milioane de sclavi \xc3\xaen toat\xc4\x83 lumea._NEWLINE_Un alt studiu publicat \xc3\xaen anul 2013 anun\xc8\x9b\xc4\x83 c\xc4\x83 exist\xc4\x83, 30 de milioane de sclavi \xc3\xaen toat\xc4\x83 lumea._NEWLINE_Guvernul Mauritaniei a fost acuzat \xc3\xaen mod repetat c\xc4\x83 nu promoveaz\xc4\x83 o politic\xc4\x83 suficient de ferm\xc4\x83 pentru a desfiin\xc8\x9ba sclavia pe teritoriul s\xc4\x83u. Sudanul este o alt\xc4\x83 \xc8\x9bar\xc4\x83, care pe fondul conflictului interetnic \xc8\x99i interreligios de pe linia de fractur\xc4\x83 care desparte, pe de-o parte, popula\xc8\x9bia negroid\xc4\x83, din sud de cea arab\xc4\x83, din nord, \xc8\x99i pe de cealalt\xc4\x83 popula\xc8\x9bia de religie islamic\xc4\x83 de aceea cre\xc8\x99tin\xc4\x83 sau animist\xc4\x83, a fost acuzat c\xc4\x83 permite sclavia. Un fenomen similar este \xc3\xaenregistrat \xc8\x99i \xc3\xaen Haiti, unde nici p\xc3\xa2n\xc4\x83 ast\xc4\x83zi, \xc3\xaen anul 2007, forma local\xc4\x83 de sclavie (\xe2\x80\x9erestavec\xe2\x80\x9d, form\xc4\x83 de sclavie acceptat\xc4\x83 cultural de c\xc4\x83tre popula\xc8\x9bia \xc8\x9b\xc4\x83rii) nu a fost eliminat\xc4\x83._NEWLINE_\xc3\x8en lumea \xc3\xaentreag\xc4\x83, exist\xc4\x83 1,4 milioane de sclavi sexuali, mare parte femei, \xc3\xaens\xc4\x83 \xc8\x99i b\xc4\x83rba\xc8\x9bi sau copii care sunt obliga\xc8\x9bi s\xc4\x83 \xc3\xaentre\xc8\x9bin\xc4\x83 raporturi sexuale._NEWLINE_\xc3\x8en iulie 2016, \xc3\xaen satul G\xc4\x83m\xc4\x83ce\xc8\x99ti, jude\xc8\x9bul Arge\xc8\x99, autorit\xc4\x83\xc8\x9bile au arestat 38 de persoane pentru trafic de persoane, ace\xc8\x99tia r\xc4\x83pind oameni ai str\xc4\x83zii pe care-i \xc8\x9bineau \xc3\xaen sclavie. Au fost g\xc4\x83site 40 de victime, re\xc8\x9beaua ac\xc8\x9bion\xc3\xa2nd de opt ani._NEWLINE_Dintre victime, 21 erau copii._NEWLINE_Cel mai t\xc3\xa2n\xc4\x83r st\xc4\x83p\xc3\xa2n de sclavi din Berevoe\xc8\x99ti avea doar 18 ani._NEWLINE_\xc3\x8en reac\xc8\x9bie, europarlamentarul rom\xc3\xa2n Lauren\xc8\x9biu Rebega estima c\xc4\x83 \xc3\xaen Rom\xc3\xa2nia exist\xc4\x83 minim 20.000 de sclavi."